KOMISIJOS REGLAMENTAS (EB) Nr. 53/2008
2008 m. sausio 22 d.
leidžiantis naudoti Juodkalnijos Respublikos kilmės vyno Bendrijos tarifines kvotas ir nustatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 62 straipsnį,
kadangi:
(1)
2007 m. spalio 15 d. Liuksemburge buvo pasirašytas Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimas (2) (toliau - Stabilizacijos ir asociacijos susitarimas). Šis Stabilizacijos ir asociacijos susitarimas šiuo metu ratifikuojamas.
(2)
2007 m. spalio 15 d. Taryba sudarė Europos bendrijos ir Juodkalnijos Respublikos laikinąjį susitarimą dėl prekybos ir su prekyba susijusių reikalų (3) (toliau - Laikinasis susitarimas), kuriuo nustatomas išankstinis Stabilizacijos ir asociacijos susitarimo prekybos ir su prekyba susijusių nuostatų įsigaliojimas.
(3)
Laikinajame susitarime bei Stabilizacijos ir asociacijos susitarime nustatyta, kad Juodkalnijos kilmės vynas gali būti importuojamas į Bendriją neviršijant Bendrijos tarifinių kvotų ir taikant nulinės normos muitą.
(4)
Laikinajame susitarime bei Stabilizacijos ir asociacijos susitarime nustatytos tarifinės kvotos yra metinės ir jos pratęsiamos neterminuotam laikotarpiui. Komisija turėtų priimti leidimo naudoti Bendrijos tarifines kvotas ir jų administravimo įgyvendinimo priemones.
(5)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), buvo susistemintos administravimo taisyklės, taikomos tarifinėms kvotoms, naudotinoms pagal muitinės deklaracijų priėmimo datų chronologinę tvarką.
(6)
Ypatingas dėmesys turėtų būti skiriamas tam, kad būtų užtikrinta, jog visi Bendrijos importuotojai galėtų vienodai ir nenutrūkstamai naudotis tarifinėmis kvotomis, o nustatytos kvotų normos būtų taikomos nuolat visam aptariamų produktų importui į visas valstybes nares tol, kol kvotos bus išnaudotos. Siekiant užtikrinti bendro tų kvotų administravimo veiksmingumą, valstybėms narėms turėtų būti sudaryta galimybė pasinaudoti faktinį importą atitinkančiu kvotos kiekiu. Kiek įmanoma, valstybės narės ir Komisija informacija keičiasi elektroniniu būdu.
(7)
Šis reglamentas turėtų būti pradėtas taikyti nuo Laikinojo susitarimo įsigaliojimo dienos ir toliau taikomas įsigaliojus Stabilizacijos ir asociacijos susitarimui.
(8)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Leidžiama naudoti į Bendriją importuojamo Juodkalnijos Respublikos kilmės vyno tarifinę kvotą taikant nulinės normos muitą, kaip nustatyta priede.
2. Nulinės normos muitas taikomas laikantis šių sąlygų:
a)
importuojant vynus pateikiamas kilmės įrodymas, kaip nustatyta Laikinojo susitarimo ir Stabilizacijos ir asociacijos susitarimo 3 protokole;
b)
eksporto subsidijos už importuojamus vynus neskiriamos.
2 straipsnis
1 straipsnyje nurodytas tarifines kvotas Komisija administruoja pagal Reglamento (EEB) Nr. 2454/93 308a-308c straipsnius.
3 straipsnis
Valstybės narės ir Komisija artimai bendradarbiauja, kad užtikrintų šio reglamento laikymąsi.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 22 d.